
Projektas Nr. XVP-1670(2)


LIETUVOS RESPUBLIKOS SEIMAS


NUTARIMAS
DĖL PAVEDIMO LIETUVOS RESPUBLIKOS VALSTYBĖS KONTROLEI ATLIKTI VALSTYBINĮ AUDITĄ

2026 m.                  d. Nr. 
Vilnius


Lietuvos Respublikos Seimas,
vadovaudamasis Lietuvos Respublikos valstybės kontrolės įstatymo 13 straipsnio 3 dalimi;
atsižvelgdamas į viešojoje erdvėje paskelbtą informaciją apie galimą didelės apimties duomenų nutekinimo incidentą, susijusį su valstybės įmonės Registrų centro administruojamomis valstybės informacinėmis sistemomis ir registrais;
pažymėdamas, kad valstybės įmonė Registrų centras tvarko ir administruoja valstybės informacinius išteklius, apimančius kaupiamus gyventojų, juridinių asmenų, nekilnojamojo turto ir kitus jautrius duomenis, kurių saugumo užtikrinimas yra viešojo intereso klausimas;
pabrėždamas, kad valstybės informacinių sistemų ir registrų veiklos patikimumas, kibernetinis saugumas, duomenų apsauga ir veiksmingas incidentų valdymas yra būtinos sąlygos visuomenės pasitikėjimui valstybės institucijomis užtikrinti;
atsižvelgdamas į viešojoje erdvėje keliamus klausimus dėl taikytų techninių ir organizacinių saugumo priemonių pakankamumo, galimų vidaus kontrolės trūkumų, incidentų prevencijos ir reagavimo į juos procedūrų veiksmingumo bei atsakingų institucijų vykdytos priežiūros;
siekdamas užtikrinti objektyvų ir nepriklausomą aplinkybių įvertinimą, nustatyti galimus sisteminius trūkumus ir pateikti rekomendacijas dėl valstybės informacinių išteklių saugumo stiprinimo,
nutaria:

1 straipsnis.
Pavesti Lietuvos Respublikos valstybės kontrolei iki 2027 m. spalio 5 d. atlikti valstybės įmonės Registrų centro veiklos valstybinį auditą ir įvertinti:
1) ar valstybės įmonės Registrų centro taikomos organizacinės, techninės ir kibernetinio saugumo priemonės buvo pakankamos valstybės informacinių sistemų ir registrų saugumui užtikrinti;
2) ar įdiegtos ir taikytos incidentų prevencijos, identifikavimo, valdymo ir reagavimo į juos procedūros, priemonės ir procesai buvo pakankami, tinkamai organizuoti ir vykdomi, laikantis teisės aktų reikalavimų, kibernetinio saugumo ir gerosios praktikos standartų;
3) ar įdiegtos ir taikytos vidaus kontrolės ir rizikų valdymo procedūros, priemonės ir procesai buvo pakankami, veiksmingi ir vykdomi laikantis teisės aktų reikalavimų, ar jie sudarė prielaidas laiku nustatyti, įvertinti ir valdyti galimas rizikas bei grėsmes valstybės informacinių išteklių saugumui ir užkirsti kelią kibernetinio saugumo incidentams;
4) ar po viešojoje erdvėje paskelbto galimo duomenų nutekinimo incidento atsakingų institucijų ir valstybės įmonės Registrų centro veiksmai ir tarpusavio koordinavimas buvo pakankami, veiksmingi ir savalaikiai ir atitiko teisės aktų reikalavimus, kibernetinio saugumo standartus ir gerosios praktikos principus;
5) ar valstybės institucijų vykdoma valstybės įmonės Registrų centro veiklos priežiūra ir kontrolė yra pakankama ir veiksminga siekiant užtikrinti valstybės informacinių sistemų ir registrų saugumą, atsparumą kibernetinėms ir kitoms duomenų saugumo grėsmėms.

2 straipsnis.
Prašyti Lietuvos Respublikos Vyriausybės, rengiant Lietuvos Respublikos 2027–2029 metų biudžeto patvirtinimo įstatymo projektą, numatyti Valstybės kontrolei papildomus valstybės biudžeto asignavimus, reikalingus šiuo Seimo nutarimu pavestam valstybiniam auditui atlikti, pagal Valstybės kontrolės pateiktą lėšų (ekspertinėms, techninėms ir kitoms audito procedūroms ir paslaugoms įsigyti) poreikio pagrindimą.

3 straipsnis.
Nustatyti, kad šis nutarimas įsigalioja nuo jo oficialaus paskelbimo.

